SKRIFTLIG FORESPØRGSEL P-1411/01

af Cecilia Malmström (ELDR) til Kommissionen

(3. maj 2001)

Om: Vedtægt for europæiske politiske ungdomsorganisationer

Kommissionen har for nylig forelagt et forslag til Rådets forordning om vedtægt for og finansiering af europæiske politiske partier (KOM(2000) 898), der er baseret på artikel 191 i traktaten. Forslaget, som konkret behandler, hvordan partiernes forvaltning og aktiviteter skal finansieres, anmoder ligeledes om en vedtægt for europæiske politiske partier.

Artikel 191 i TEU omtaler politiske partier på europæisk plan som værende en vigtig integrationsfaktor inden for Unionen, samtidig med at de bidrager til en europæisk bevidstgørelse og til at udtrykke unionsborgernes politiske vilje.

I sit forslag nævner Kommissionen det manglende retsgrundlag for den øjeblikkelige finansiering af partier og ligeledes den vigtige rolle, som de europæiske partier vil komme til at spille i forbindelse med den forestående udvidelse og de næste valg til Europa-Parlamentet. Man bør ikke glemme, at politiske ungdomsorganisationer ofte er nået længere end deres moderpartier m.h.t. at oprette forbindelser med unge mennesker, der er involveret i det politiske liv i ansøgerlandene. En del vigtigt arbejde, navnlig i forbindelse med at udforme nye ideer om europæisk integration og det europæiske projekts fremtid, udføres af politiske ungdomsorganisationer på europæisk plan. De store partisammenslutninger, som er knyttet til de politiske grupper i Europa-Parlamentet, har allerede i mange år haft ungdomsbevægelser, hvoraf ECOSY (PSE), YEPP (PPE) og LYMEC (ELDR) allerede er velkendte.

De europæiske politiske ungdomsorganisationer har i øjeblikket ret til at anmode om finansiering fra budgettets konto A-3029 i Kommissionens almindelige budget. Den samme budgetkonto finder anvendelse på alle andre, ikke-politiske, ungdomsorganisationer, der er medlem af Det Europæiske Ungdomsforum. I lighed med de europæiske politiske partier modtager adskillige politiske ungdomsorganisationer også midler direkte fra de parlamentariske gruppers budgetter og dermed fra Europa-Parlamentet. I betragtning af den kritik, som Revisionsretten gav udtryk for i forbindelse med de politiske partier, er der eventuelt også et manglende på retsgrundlag for parlamentariske grupper hvad angår tildeling af bevillinger til ungdomsorganisationer til faste omkostninger og projekter.

Som nævnt af Kommissionen er gennemsigtighed ved finansieringen af politiske partier af stor betydning. I en situation, hvor politiske partier er berettigede til finansiering via EU's almindelige budget, kan det imidlertid godt ske, at partier afsætter dele af deres budget til ungdomsbevægelser, hvoraf de fleste er uafhængige juridiske personer. Dette vil ikke bidrage til øget gennemsigtighed. Den mest effektive gennemsigtige løsning i denne henseende vil være at indføre en vedtægt for samt et system til direkte finansiering af politiske ungdomsorganisationer på europæisk plan.

Vil Kommissionen i betragtning af ovenstående være rede til at fremsætte et forslag vedrørende en vedtægt for og finansiering af europæiske ungdomsorganisationer?

Svar afgivet af Viviane Reding for Kommissionen

(29. juni 2001)

1. Kommissionen er bevidst om betydningen af de aktiviteter, der udfoldes af politiske ungdomsorganisationer for at fremme den europæiske integration.

2. Som nævnt af det ærede medlem kan der ydes finansiel støtte til disse organisationer via budgetkonto A-3029(1) i Kommissionens almindelige budget, såfremt de på samme måde som de andre typer organisationer opfylder de betingelser og kriterier, der er fastsat i den årlige indkaldelse af forslag, der offentliggøres i EF-Tidende(2) for finansåret 2001.

Den støtte, der tildeles inden for denne ramme, vedrører udgifter til organisationernes drift og kan ikke udgøre mere end 50 % af disse udgifter; desuden skal de pågældende organisationer i henhold til bemærkningen til artikel A-302 modtage en medfinansiering på mindst 20 % fra andre kilder end Kommissionens budget.

Der er tale om et gennemsigtigt finansieringssystem. Organisationerne er forpligtet til at opgive den fællesskabsfinansiering, de modtager, herunder i fremtiden de fællesskabsmidler, de måtte modtage via finansieringen af de politiske partier.

3. Forslaget til Rådets forordning om vedtægt for og finansiering af europæiske politiske partier er under drøftelse i Rådet. På dette stadium og som følge af det gældende systems gennemsigtighed finder Kommissionen det ikke nødvendigt at forelægge et forslag af samme type for de europæiske politiske ungdomsorganisationer.

(1) Den bevilling, der er angivet på budgetkonto A-3029, skal dække tildelingen af støtte til ikke-statslige internationale ungdomsorganisationer, der arbejder inden for en europæisk ramme.

(2) EFT C 11 af 13.1.2001.